2
Kanuma Vovokaravina ipisi.
1 Pentikos maranai vitumaghana damsi kudubisi ku numa sago ivi kiidaburana.* * 2 Ivivi makiiyana ma kadenima kunumai gugura ivi yanei nakanani ma yanunu rewapanina. Nani gugurina ioru da numa kamona inunui. 3 Ma sawara sago, kitana na nakanani ma keyama yebayebarina ioru ma ivi tamoyarayaragheyana da sago sago duma ku tepasi itowa. 4 Ma Kanuma Vovokaravina itowatepanisi ma rewapana iveresi da ivi karei da gamo bogii ma bogiiyai ivivi sisiya.
5 Ma Jerusalem kamonai na Jiu damsi i dobu bogii ma bogiiyai ma peyarisi na God ivovokaravei. 6 Ma ti na nani gugurina ivi yanei na koroto ghamana iriyei. Ma ivi deyei da Pita turaturana yavata gamo bogii ma bogiiyai ivivi sisiya ma nani kamonai Jiu damsi sago sago duma ti mani gamosi ivivi yanei. 7 Inota kavakavai da ivona bo, “Ede! Weni wawayisi gamo bogii ma bogiiyai isisiya, kudubisi na Gariri damsi. 8 Ikikava da tota dam bogii ma bogiiyai ma gamotiyai isisiya? 9 Ita dobu na Patiya, Midiya, Elam, Mesopotemiya, Judiya, Kapadosiya, Pontas ma Eisiya, 10 Pirigiya, Pampiriya, Egypt ma Libiya, tuna na Sairini dobuna ririnai. Ma bade tota viya na Rome damta, 11 kamotiyai viya na Jiu vaghata, ma bade viya na kupuna damta ita vitumaghana tavirai da tavi Jiu. Ma bade viya na Kriti ma Arebiya damta. Peyarita tiyanesi da tota mani gamotiyai God ina bera ghamaghamasi isisiyei.” 12 Jiu damsi ivi deyei ma inota kavakavai da ivona bo, “Weni tuna na bera avai?”
13 Ma viya nani korotona kamonai vitumaghana damsi ivivi namesi, ivona bo, “Nani wawayisi na iuma neghanegha makai.”
Pita irumamara.
14 Pita ma aposol turaturana ivi 11 ivomiiri ma Pita koroto kurisi irumamara. Ivonesi bo, “Aku wawaya, Jiu dami ma Jerusalem makamakiimi. Weni berana iyamna ani debei kurimi. Kovi yana boga! 15 Ke kona notai da weni damsi ituma neghenegheyana. Madegha karakava ina ghe paka, ma peyarita takovi da okowa rewapanisi na ke boiboiyai katumai.† 16 Kegha, mara katamaninai peroveta Joel ivona da weni matakirina ghamana ita tupuwa. 17 Igiruma da God ivona bo,
‘Mara ina riyariyatawei na Kanumiku ana vonatawei inoru wawaya kudubisi kurisi.
Natunatumi tomotomowa ma wivine ini peroveta da sisiya gwabikuwai ina viiya ma ini debei.
Ana berai da ami yaraga bera mekeyusi ina kita,
ma ami dobodoboro ini matu.
18 E! Nani marasiyai Kanumiku ana vonatawei inoru
aku bigabiga tomotomowisi ma wivinesi kurisi
da aku bera gavugavusi ini debei.
19 Bera ghamaghamasi kunumai ani beyebeyemi da koni deyei.
Ma matakira dobuwai ana terei.
Tara, keyama karakaratina ma bau ghamana kona kitai.
20 Madegha ini nubakutuvi
ma nawaravi kana kita ina virei da taratarana.
Weni berasi ina tupuwa ma murinai na Bada ina mara ghamanakina ma notakavakavana ina nekiibau.
21 Ma meni wawayisi Bada kurina ini kwatu na ini yawasisi.’ ”*
22 Ma Pita ina sisiya ikwapanatini bo, “Israel dami, aku sisiya kovi yanei! Yesu, tuna na Nasaret tomowa, bera ghamaghamasi ma matakira notakavakavasi gwabimiyai iberai da matamiyai kokitai. Tuna kubiine namada koakovi da tuna God ivonatawei kurimi. 23 Ma God ina nota kudubina namada ivorereghi ikovi da aviyavisina ita tupuwa Yesu kurina. Ma muriyai tami Yesu koviini da wawaya kawakiikiisi kurisi ma ivi vitemi da ku korosi kotuparatui da kovi raboboi.* 24 Ma kegha da rabobo ke kovokovoghina da Yesu ita vokikini, iyamna God rabobowai ivi yawasi da ina inivisi na kudubina itatawei.* 25 Kiivavo David, Yesu ivi sisiyei, ivona bo,
‘Akovi da Bada na gwabikuwai,
Tuna katagheyakuwai kubiine na ke ana yabumana.
26 Tuna kubiine nuwanuwaku ibiibii kirakai
ma kawakuwai avovokavakavara.
Namanaki tupuwiku imitamita,
nuwanuwaku nubanai Bada aitumaghanei,
27 iyamna kanumiku ke kuna kuyowei da karawaga kamonai ina kena,
ma am bigabiga vovokaravina tupuwina ke kuna voterei da ina bowa.
28 Tam yawasa makamakii nonowina kana keta kuvi beyeku.
Tam gwabikuwai, tuna kubiine ani nuwabiibii kirakai.’ ”*
29 Ma bade Pita ivonesi bo, “Varevaresiku, vonavaghata avonavonemi. Ita kaekiki David ke tuna mani iti sisiya meyei. Irabobo ma idogoi, kana karawaga na patana da gwabitiyai emakamakai. 30 David na peroveta, ma iakovi da God tuna mani avanai vonakiiyapa bagibagina iterei da tupurereghina sago kana gawara ina viiya da ini kiivavo.* 31 Bera karakava ita tupuwa na David iakovi, tuna kubiine namada ivi sisiyei da Keriso‡ rabobowai ita vomiiri. Ivona bo,
‘God ina Vivinevine Wawayina ke ina kuyowei da karawaga kamonai ina kena,
ma tupuwina ke ina voterei da ina bowa.’ ”
32 “Ma peyarikai Yesu kakitai ma kakovi da vonavaghata da God rabobowai ivi yawasi 33 ma iterepai da katagheyanai emakamakai. Ma ina Mamai God vonakiiyapa bagibagina iterei Yesu kurina da Kanuma Vovokaravina ita verei. Ma karako Yesu nani Kanumina ivonatawei ioru kurikai da iyamna na kokitakitai ma koiyanei. 34 Kiivavo David na ke kunumai ita makamakai maranai ivona bo,
‘Bada God aku Bada ivonei bo, §
Katagheyakuwai kemakai,
35 ma kam ghavighaviya kudubina ku kae gaburim ana teresi.’ ”*
36 “Tuna kubiine wawaya kudubimi Israel kamonai, kovi yana. Yesu ku korosi kotuparatui na God iberai da tuna Bada ma ina Vivinevine Wawayina.”
37 Nani korotona ghamana weni sisiyina ivi yanei na nuwanuwasi itonai da Pita ma aposol kurisi ivona bo, “Varevaresikai, aviyavisina kana berai?”
38 Ma Pita ivonapotesi bo, “Peyarimi, ami bera beroberosi kovi nuwapoyei ma komiirikupukuputei. Ma Yesu Keriso avanai kona babataito da God ami berabero ina notatawei ma Kanuma Vovokaravina ina veremi. 39 Weni vonakiiyapina bagibagina na iyavo kava ita Bada God ekwatukwatumi na peyarimi kubiimi, tami ma natunatumi kubiimi ma bade dobu rabaraba damsi kubiisi.”
40 Ma Pita sisiya rewapanisi itereterei ma ivivi nowi kirakai da ivonavona bo, “Kokitaruvimi! Weni kimtina kawakiikiisi kokiibutawesi, ti na isiwana da kovogha berona ina panani.” 41 Vaghina ma, iyavo kava Pita ina sisiya ivivi tumaghanei na ibabataito. Nani maranai wawaya 3 tausan vitumaghana damsi ku kamosi irui. 42 Ma peyarisi nuwanuwasi kudubinai ivi nuwasago, aposol i vibeyebeyena ivivi yanei ma bade iniponipowana ma ikamkam patapata. Ma nani kamonai parawa ivovogimai.
Vitumaghana wawayisi ikikava imakamakai.
43 Aposol na God ina rewapana gwabisiyai da matakira ma bera ghamaghamasi iberaberai da wawaya ikitakitai ma inotanota kavakavai. 44 Vitumaghana wawayisi kudubisi mara nonowa ivivi kiidaburana ma i sawara ku deba itereterei.* 45 Ma viya i sawara bo kii tano ivivi gimara ma manena na turaturasi viya gwabisiyai kegha na ivovorereghisi. 46 Mara nonowa Taparoro Numana garina kamonai ivivi kiidaburana. Ma bade i numa kamosiyai, nuwabiibiiyai ma nuwanuwasi yagharinai ikamkam patapata ma nani kamonai parawa ivovogimai 47 ma God ivovokavakavari. Ma i yawasa biibiina kubiine na Jerusalem damsi nuwanuwasi iviiya. Mara nonowa wawaya vusi Bada vitumaghanina ivivi karei da yawasa makamakii nonowina iviiviiya. Ma vitumaghana damsi ku kamosi irurui da i koroto irakarakata.
* 2:1 Lev 23:15-21; Deut 16:9-11 * 2:1 Pasova kamna ikovi na mara 50 murinai na Pentikos kamna. † 2:15 Weni berasi na 9 o’clock boiboiyai itupuwa. * 2:21 Joel 2:28-32 * 2:23 Mat 27:35; Mak 15:24; Luk 23:33; Jon 19:18 * 2:24 Mat 28:5-6; Mak 16:6; Luk 24:5 * 2:28 Psa 16:8-11 * 2:30 Psa 132:11; 2Sam 7:12-13 ‡ 2:31 Keriso: Grik damsi gamosi evonavona bo ‘Keriso’ ma Hibru damsi gamosi evonavona bo ‘Mesaya.’ Ivi ruwa iyamna ‘God ina Vivinevine Wawayina.’ § 2:34 Bada viruwina na Keriso. * 2:35 Psa 110:1 * 2:44 Apos 4:32-35